b'\n_START_ARTICLE_\nBiohiili\n_START_PARAGRAPH_\nBiohiili on biomassasta keinotekoisesti tuotettua hiilt\xc3\xa4. Sit\xc3\xa4 saadaan aikaan pyrolyysill\xc3\xa4 eli kuivatislauksella, jossa biomassasta kaasutetaan haihtuvat ainesosat hapettomissa tai happik\xc3\xb6yhiss\xc3\xa4 oloissa muutamien satojen asteiden l\xc3\xa4mp\xc3\xb6tilassa, yleens\xc3\xa4 alle 700\xc2\xa0\xc2\xb0C. Alle 300\xc2\xa0\xc2\xb0C:n l\xc3\xa4mp\xc3\xb6tilassa kaasuttamista kutsutaan torrefioinniksi. Siin\xc3\xa4 biomassa ei kaasuunnu eik\xc3\xa4 hiilly yht\xc3\xa4 pitk\xc3\xa4lle kuin korkeammissa l\xc3\xa4mp\xc3\xb6tiloissa, vaan torrefioinnin tarkoitus on l\xc3\xa4hinn\xc3\xa4 parantaa energiatiheytt\xc3\xa4 ja valmistella materiaali siten energiak\xc3\xa4ytt\xc3\xb6\xc3\xa4 varten.\n_START_SECTION_\nKoostumus ja tuotanto\n_START_PARAGRAPH_\nBiomassan pyrolyysi on itse\xc3\xa4\xc3\xa4n ruokkiva eksoterminen prosessi, eli vapautuvien kaasujen poltto tuottaa enemm\xc3\xa4n l\xc3\xa4mp\xc3\xb6\xc3\xa4 kuin prosessi vaatii. Pyrolyysist\xc3\xa4 j\xc3\xa4ljelle j\xc3\xa4\xc3\xa4v\xc3\xa4 kiinte\xc3\xa4 loppuotuote on noin 90% hiilt\xc3\xa4 ja 10% tuhkaa. Prosessia voidaan s\xc3\xa4\xc3\xa4t\xc3\xa4\xc3\xa4 l\xc3\xa4hinn\xc3\xa4 raaka-aineen ja k\xc3\xa4ytett\xc3\xa4v\xc3\xa4n l\xc3\xa4mp\xc3\xb6tilan osalta, vaikuttaen lopputuotteiden saantosuhteisiin, riippuen siit\xc3\xa4, halutaanko p\xc3\xa4\xc3\xa4asiassa poltettavaa kaasua esimerkiksi l\xc3\xa4mm\xc3\xb6ntuotantoon, tisleit\xc3\xa4 kaasusta tai biohiilt\xc3\xa4 eri tarkoituksiin. Pyrolyysill\xc3\xa4 tuotetaan yleisesti hiilt\xc3\xa4 mm. maanparannukseen, energiahiileksi, grillihiileksi sek\xc3\xa4 aktiivihiileksi teollisiin ja l\xc3\xa4\xc3\xa4kinn\xc3\xa4llisiin sovelluksiin. Energiak\xc3\xa4yt\xc3\xb6ss\xc3\xa4 biohiili on p\xc3\xa4\xc3\xa4st\xc3\xb6neutraalia biopolttoainetta, joka vastaa ominaisuuksiltaan kivihiilt\xc3\xa4. Biohiili ei sin\xc3\xa4ns\xc3\xa4 eroakaan oleellisesti luonnon muovaamasta hiilest\xc3\xa4, vaan etuliite bio- juontuu muun muassa sen valmistuksesta biomassasta, biopolttoaineen luonteesta sek\xc3\xa4 maanparannusk\xc3\xa4yt\xc3\xb6st\xc3\xa4._NEWLINE_Pieni\xc3\xa4 m\xc3\xa4\xc3\xa4ri\xc3\xa4 biohiilt\xc3\xa4 voi helposti tuottaa itse kotona. Tulisijan ja kaasuttimen voi rakentaa halvasta romusta, kuten tiilist\xc3\xa4 ja metallitynnyreist\xc3\xa4. Kotitehtailijan tulee ottaa huomioon paloturvallisuuden lis\xc3\xa4ksi se, ett\xc3\xa4 jos prosessi ei ole tehokas, tulee tuottaneeksi p\xc3\xa4\xc3\xa4st\xc3\xb6in\xc3\xa4 runsaasti mm. hiilidioksidia. Kaasutusl\xc3\xa4mp\xc3\xb6tila tulisi saada v\xc3\xa4hint\xc3\xa4\xc3\xa4n 450\xc2\xa0\xc2\xb0C tasolle senkin takia, ett\xc3\xa4 biohiilest\xc3\xa4 tulee maanparannukseen soveltuvaa._NEWLINE_Teollisessa mittakaavassa biohiilt\xc3\xa4 voitaisiin tuottaa esim. NSE Biofuels Oyn Varkauden laitoksessa 60 000 tonnia vuodessa, jos se optimoitaisiin tuohon tarkoitukseen. Torrec Oy puolestaan kaavailee 200 000 tonnin vuosituotoksen laitosta Ristiinaan.\n_START_SECTION_\nHistoria\n_START_PARAGRAPH_\nAikaisimmat tunnetut biohiilen sovellukset ovat Etel\xc3\xa4-Amerikan intiaanien ajoilta 500\xe2\x80\x932\xc2\xa0500 vuotta sitten. Terra Preta nimell\xc3\xa4 tunnetulla maanparannustekniikalla muutettiin k\xc3\xb6yh\xc3\xa4\xc3\xa4 maaper\xc3\xa4\xc3\xa4 ihanteelliseksi mustaksi viljelysmaaksi sijoittamalla maahan runsaita m\xc3\xa4\xc3\xa4ri\xc3\xa4 biohiilt\xc3\xa4. T\xc3\xa4ll\xc3\xa4 toiminnalla voitaisiin nykyaikana hillit\xc3\xa4 tehokkaasti ilmastonmuutosta, koska hiili on t\xc3\xa4ss\xc3\xa4 muodossa maahan sijoitettuna eritt\xc3\xa4in pysyv\xc3\xa4ss\xc3\xa4 tilassa. Samalla parannettaisiin huomattavasti viljelysmaiden kuntoa, sek\xc3\xa4 hillitt\xc3\xa4siin maatalouden ravinnep\xc3\xa4\xc3\xa4st\xc3\xb6j\xc3\xa4, sill\xc3\xa4 biohiili pid\xc3\xa4tt\xc3\xa4\xc3\xa4 ravinteita tehokkaasti. Suomessa historiallista biohiileen ja pyrolyysiin liittyv\xc3\xa4\xc3\xa4 toimintaa on ollut tervanpoltto.\n_START_SECTION_\nPreseco\n_START_PARAGRAPH_\nBiocarbon (biohiili) on Preseco Oy:n tavaramerkki ja sen valmistustekniikka on patentoitu._NEWLINE_Presecon k\xc3\xa4ytt\xc3\xa4m\xc3\xa4 tuotantotapa perustuu tehokkaaseen pyrolyysiin. Orgaaninen materiaali sy\xc3\xb6tet\xc3\xa4\xc3\xa4n hiilletysuuniin  (engl. carboniser) ja poltetaan kuivatislaamalla. Materiaali on hiilletysuunissa noin 10\xe2\x80\x9320 minuuttia. Prosessin nopeus ja laatu riippuu sy\xc3\xb6tetyn hakkeen koosta. Materiaalin tilavuus pienenee  60\xe2\x80\x9390 prosenttia. Prosessi on jatkuva, joten sen energiatehokkuus on suuri._NEWLINE_Pyrolyysissa syntyv\xc3\xa4\xc3\xa4 kaasua poltetaan, jotta saadaan energiaa prosessiin ja lis\xc3\xa4ksi kaasun polttaminen v\xc3\xa4hent\xc3\xa4\xc3\xa4 p\xc3\xa4\xc3\xa4st\xc3\xb6j\xc3\xa4. Prosessi on joustava ja prosessin l\xc3\xa4mp\xc3\xb6tilan muutokset vaikuttavat lopputuotteen m\xc3\xa4\xc3\xa4r\xc3\xa4\xc3\xa4n. Prosessi on l\xc3\xa4mp\xc3\xb6energian suhteen omavarainen. Hiilen m\xc3\xa4\xc3\xa4r\xc3\xa4 lopputuotteessa vaihtelee raaka-aineen ja pyrolyysil\xc3\xa4mp\xc3\xb6tilan mukaan: sekamateriaalia varten prosessissa k\xc3\xa4ytett\xc3\xa4v\xc3\xa4t arvot pit\xc3\xa4\xc3\xa4 laskea erikseen. Materiaali, jossa on paljon hiilt\xc3\xa4 (kuten puu ja oljet) tuottavat korkealaatuista polttoainetta ja alhaisemman hiilen materiaalit tuottavat hiilt\xc3\xa4 lannoitteisiin. Biohiilen laatu siis vaihtelee riippuen raaka-aineesta. Parhaimmillaan prosessin energiatehokkuus on 90%.\n_START_SECTION_\nAll Power Labs\n_START_PARAGRAPH_\nBerkeleyss\xc3\xa4 Kaliforniassa toimiva, 2008 toimintansa aloittanut All Power Labs tuottaa pienen mittakaavan yksik\xc3\xb6it\xc3\xa4 s\xc3\xa4hk\xc3\xb6ntuotantoon. Laitteistot koostuvat polttoaines\xc3\xa4ili\xc3\xb6st\xc3\xa4, kasuttavasta reaktorista, kaasun suodattimesta, sek\xc3\xa4 tavanomaisesta moottorista, joiden muodostamaa kokonaisuutta ohjaa tietokone. Kaupalliselle tasolle yhti\xc3\xb6ll\xc3\xa4 on tarjota 10 ja 20\xc2\xa0kW tehoiset laitteet, ja 100\xc2\xa0kW prototyyppi\xc3\xa4 kehitet\xc3\xa4\xc3\xa4n. 20\xc2\xa0kW yksikk\xc3\xb6 riitt\xc3\xa4\xc3\xa4 toimitusjohtaja Tom Pricen mukaan noin nelj\xc3\xa4n keskivertoamerikkaisen kodin tarpeisiin.\n_START_SECTION_\nBalBiC\n_START_PARAGRAPH_\nBalBiC-projektin tavoitteena on kehitt\xc3\xa4\xc3\xa4 erityisesti teollisen biohiilen tuottamista ja markkinoita Baltian alueella. T\xc3\xa4ss\xc3\xa4 yhteydess\xc3\xa4 biohiili ymm\xc3\xa4rret\xc3\xa4\xc3\xa4n kiinte\xc3\xa4n\xc3\xa4 polttoaineena, joka on valmistettu hapettomissa olosuhteisessa esimerkiksi puuper\xc3\xa4isest\xc3\xa4 biomassasta. Prosessissa valmistuu joko puuhiilt\xc3\xa4 tai melko alhaisissa l\xc3\xa4mp\xc3\xb6tiloissa torrefioitua puuta. N\xc3\xa4ist\xc3\xa4 kahdesta k\xc3\xa4ytet\xc3\xa4\xc3\xa4n yleisnimityst\xc3\xa4 \xe2\x80\x9dbiohiili\xe2\x80\x9d.\n_START_SECTION_\nCarbofex Oy\n_START_PARAGRAPH_\nCarbofex Oy perustettiin syksyll\xc3\xa4 2016 valmistamaan biohiilt\xc3\xa4 ja edist\xc3\xa4m\xc3\xa4\xc3\xa4n biohiilen k\xc3\xa4ytt\xc3\xb6\xc3\xa4. Yhti\xc3\xb6 valmistaa kasvualustahiilt\xc3\xa4 ja kehitt\xc3\xa4\xc3\xa4 aktiivisesti uusia sovelluksia biohiilen ymp\xc3\xa4rille. Carbofex valmistaa my\xc3\xb6s biohiilentuotantolaitteistoja. Yhti\xc3\xb6n ensimm\xc3\xa4inen oma biohiililaitos valmistui Tampereen Hiedanrannan kaupunginosaan kes\xc3\xa4ll\xc3\xa4 2017. Teknologia perustuu ylipaineiseen ruuvireaktoriin ja jatkuvatoimiseen hidaspyrolyysiin, jossa p\xc3\xa4\xc3\xa4paino on hiilen tuotannolla. Laitos tuottaa my\xc3\xb6s pyrolyysi\xc3\xb6ljy\xc3\xa4 ja kaukol\xc3\xa4mp\xc3\xb6\xc3\xa4 Tampereen Kaupungille (S\xc3\xa4hk\xc3\xb6laitokselle) 1.11.2017 Alkaen. L\xc3\xa4mp\xc3\xb6laitos on hiilinegatiivinen, sitoen n. 350 kg hiilidioksidia yht\xc3\xa4 tuotettua megawattituntia kohden. Yhti\xc3\xb6n toimitusjohtana toimii bioenergia-alan pioneeri Sampo Tukiainen, ja hallituksen puheenjohtajana Veikko Kantero, Preseco Oy:n entinen toimitusjohtaja. Teknologia perustuu osin Tukiaisen keksim\xc3\xa4\xc3\xa4n ja Presecon puitteissa kehitettyyn Carboniser-teknologiaan.'